De kollapsede forhandlinger i den amerikanske kongres om, hvordan stigningen i USAs gigantiske underskud kan bremses vækker vrede på tværs af politiske skel i USA og udstiller samtidigt et paradoks.

De fleste kommentatorer er nemlig enige om, at den 12 mand store superkomites fiasko vil betyde, at den i forvejen rekordupopulære kongres (ni pct. af amerikanerne mener, den gør det godt) om muligt bliver endnu mere upopulær efter mandagens fiasko.

Men uvilligheden blandt demokrater og republikanere til at gå på kompromis med deres holdninger til budgetnedskæringer og skattestigninger blandt de aller rigeste ses samtidigt at flere kommentatorer som et udtryk for ekstremt taburetklæberi.

- Begge partier valgte deres egen overlevelse frem for resten af landets velbefindende. Det er skamfuldt. Vi har sandsynligvis at gøre med de mest egoistiske, middelmådige og ligeglade lovgivere i kongressen i de sidste 50 år, lyder den kontante vurdering fra Wendy Schiller, politolog ved Brown Universitetet, skriver CNN.

Den politiske ekspert langer samtidigt ud efter den splittede amerikanske befolkning, der med stemmesedlen for lidt over et år siden gjorde kongressen endnu mere politisk delt.

- Hvis du er klar til at udstede kongressen en enkeltbillet til politisk glemsel, så glem ikke at gøre plads i bussen til de amerikanske vælgere. Det er dem, der har stemt dem ind, mener Wendy Schiller.

Det svære valg

Samme holdning lyder fra det tidligere demokratiske medlem af repræsentanternes hus og professor ved Indianas Universitet, David Orentlicher.

- Kongresmedlemmerne bekymrer sig mere om at sikre deres genvalg og styrke deres partis magt end at tale for politik, der udløser nogle meningsfulde afsavn for vælgerne. Det er meget lettere at love fordele end at indføre stramninger, forklarer professoren til Politico.com.





Er de gået fra forstanden?

CNN’s politiske kommentator David Gergen er mindre diplomatisk i sin beskrivelse af mandagens forhandlingskollaps.

- Er politikerne i kongressen gået fra forstanden? Superkomiteens kollaps repræsenterer en hovedløs, uansvarlig gambling fra vores ”ledere” i Washington. Det er svært at komme i tanke om en kongres, som har udsat nationen for så stor risiko på grund af ideologi og taburetklæberi, siger David Gergen.

De nedsmeltede forhandlinger skyldes hovedsageligt, at demokraterne holder på, at omkring en fjerdedel af vejen til en reduktion af den 15 trillioner dollar store gæld skal komme fra skattestigninger blandt de aller rigeste amerikanere. Republikanerne derimod og - ikke mindst de såkaldte tea-party-medlemmer i kongressen holder stejlt på at holde skatterne totalt i ro for i stedet at skære kraftigt i forskellige velfærdsydelser.

Automatisk sparekniv slår ned fra 2013

På trods af en hård dom fra de finansielle markeder i går, får de sammenbrudte forhandlinger ikke umiddelbart nogen yderligere uheldig konsekvens for USAs voksende underskud. Præsident Obama og kongressen besluttede nemlig i august at indbygge automatiske nedskæringer på 1.200 mia. dollar fra 2013 og ti år frem ligeligt fordelt mellem forsvaret og amerikanske velfærdsydelser, hvis der ikke kom en aftale på plads inden onsdag denne uge.

Obama har udtalt, at han vil nedlægge veto mod et hvert forsøg på at bremse de automatiske nedskæringer.